b'\n_START_ARTICLE_\nAdela \xc5\xbdgur\n_START_SECTION_\n\xc5\xbdivljenje in delo\n_START_PARAGRAPH_\nRodila se je v dru\xc5\xbeini oro\xc5\xbeni\xc5\xa1kega pod\xc4\x8dastnika (narednika) Franca in Ljudmile \xc5\xbdgur. Po ljudski \xc5\xa1oli v Borovljah, na Proseku in v Trstu je obiskovala klasi\xc4\x8dno gimnazijo v Kranju (1920-1928), \xc5\xa1tudirala germanistiko na Univerzi v Ljubljani (1928-1932) in 1932 diplomirala iz nem\xc5\xa1\xc4\x8dine ter 1950 iz angle\xc5\xa1\xc4\x8dine kot dodatnega glavnega predmeta. U\xc4\x8dila je na ve\xc4\x8d srednjih \xc5\xa1olah. Zaradi sodelovanja z OF je bila maja 1943 zaprta v ljubljanskem in tr\xc5\xbea\xc5\xa1kem zaporu. Leta 1945\xe2\x80\x931946 je pomagala kot prevajalka pri pripravah na mirovno konferenco v Parizu. Leta 1947\xe2\x80\x931948 je bila delegat jugoslovanskega rde\xc4\x8dega kri\xc5\xbea v britanski zasedbeni coni v Avstriji za repatriacijo jugoslovanskih otrok, 1949\xe2\x80\x931950 in\xc5\xa1pektorica za tuje jezike pri Ministrstvu za prosveto LRS. Novembra 1950 je postala lektorica nem\xc5\xa1kega jezika na ljubljanski Filozofski fakulteti, 1960 vi\xc5\xa1ja predavateljica, 1975 je napredovala v naziv profesor vi\xc5\xa1je \xc5\xa1ole, in se 1977 upokojila._NEWLINE_Priredila je prve u\xc4\x8dbenike za pouk angle\xc5\xa1\xc4\x8dine na slovenskih srednjih \xc5\xa1olah in skripta za \xc5\xa1tudente nem\xc5\xa1\xc4\x8dine, pripravila izbor novej\xc5\xa1ih nem\xc5\xa1kih literarnih tekstov, objavila je nekaj \xc4\x8dlankov v Na\xc5\xa1ih razgledih (1952), Roditeljskem listu (1938/1939) in drugih. Veliko je prevajala strokovna besedila v nem\xc5\xa1\xc4\x8dino in angle\xc5\xa1\xc4\x8dino, med drugim tudi: M. Zadnikar Umetnostni spomeniki v Pomurju (1960, angl. in nem.); J. Dular, Hal\xc5\xa1tatska keramika v Sloveniji (1982); S. Brodar, Poto\xc4\x8dka zijalka (1983); \xc5\xa1tevilne povzetke v knjigah in razpravah (npr. Poro\xc4\x8dilo o raziskovanju paleolita, neolita in eneolita v Sloveniji 1987).'